דרור משעני

דרור משעני הוא סופר, חוקר ספרות, עורך ומתרגם ישראלי. הוא מתמחה בז'אנר הסיפור הבלשי.

דרור משעני נולד בשנת 1975 בחולון. הוא בעל תואר ראשון בספרות עברית ובמשפטים מהאוניברסיטה העברית בירושלים, ותואר שני בספרות עברית מאוניברסיטת בן-גוריון בנגב. כיום הוא מלמד בחוג לספרות באוניברסיטת תל אביב. היה עורך המוסף "ספרים" של עיתון "הארץ" ועורך ספרות מקור בהוצאת "כתר ספרים". בין השאר ערך את הספרים "גוף שני יחיד" מאת סייד קשוע, "נתניה" מאת דרור בורשטיין, "צ'חלה וחזקל" מאת אלמוג בהר ו"ביום שהמוזיקה מתה" מאת אופיר טושה גפלה.

דרור משעני מתגורר בתל אביב. הוא משמש כראש המסלול לכתיבה יוצרת בחוג לספרות באוניברסיטת תל אביב.

**ספריו**

דרור משעני יצר סדרת רומנים בלשיים שבמרכזם פקד אברהם אברהם.

בסדרה יצאו הספרים:

**תיק נעדר**: אברהם אברהם, החקירה הראשונה (2011, הוצאת כתר)

**אפשרות של אלימות**: אברהם אברהם, החקירה השנייה (2013, הוצאת כתר).

**האיש שרצה לדעת הכל** (2015, הוצאת אחוזת בית)

כמו כן כתב את הספרים

**שלוש** (2018, הוצאת אחוזת בית)

**אמונה** (2021, הוצאת אחוזת בית)

"אפשרות של אלימות" זיכה את משעני בפרס ברנשטיין לשנת 2014. בשנת 2013 הוענק לו פרס היצירה לסופרים ומשוררים. הרומנים בסדרה תורגמו לשפות רבות והיו מועמדים לפרסים ספרותיים בינלאומיים.

הספרים "תיק נעדר" ו"אפשרות של אלימות" עובדו לסדרת טלוויזיה בת שמונה פרקים בשם **תיק נעדר**, ושודרה בערוצים 11 ו 12.

על כתיבה בז'אנר הבלשי אמר משעני: "אני מאוד אוהב את הכתיבה בז’אנר. אתה לא צריך להעמיד פנים שאתה מקורי. אתה כותב בלש וברור שהוא נשען על אלפי בלשים אחרים, ואתה גם מודה בזה."